Korvi kalmistu

Korvi kalmistu on kalmistu Harjumaal Harku vallas Tutermaa külas. Kalmistu omanik on Harku vallavalitsus ning see on kasutuses. Korvi kalmistu asub Keila kesklinnast ligikaudu kaks ja pool kilomeetrit idas. Korvi kalmistu asutati 1927. aastal, sest Keila vana kalmistu oli peaaegu täis maetud. Kalmistu pühitseti 29. juulil 1928, esimene matus oli veidi hiljem. Täpsemalt maeti 6. septembril Keila-poolsele alale 63-aastane Aleksander Talkop. Kümme päeva hiljem maeti Saue-poolsele alale lapsena surnud Herta Preegel. Kalmistu algne suurus oli 2,8458 ha. Praegu on krundi pindala umbes 5,2 ha, millest matuste ala on umbes 1,3 ha. Kalmistule on maetud veidi üle 1500 lahkunu. Kalmistu on saanud nime selle järgi, et see on rajatud endistele Korvi talu maadele. Tuntud inimestest on Korvi kalmistule maetud sünoptik Krista Odakivi, tehnikateadlane ja insener Allan Sumbak, geograafiaõpetaja ja koolidirektor Marko Rööpson, Keila puhkpilliorkestrite dirigent Riho Jaanus, insener, kodu-uurija ning publitsist Lembit Teinbas, Keila fotograaf Olav Koska, kodu-uurija Lembit Väljamäe, haigekassaga võidelnud Marge Valdmann, proviisor Vambo Vahar, Keila raamatukoguhoidja Magda Kohava, pedagoog Indrek Sepp ning tuletõrjetegelane Aleksander Tammi. Samuti Keila kirikuteenijad M. ning A. Soom. Seal asub Saue ja Keila kunagise koolijuhi, karskus- ja kultuuritegelase Priidu Kohava sümboolne haud. Viited Kirjandus Taavi Pae. Eesti kalmistute kujunemine ja paiknemise seaduspärasused. Magistritöö. Tartu 2002 Välislingid Allar Viivik. "Korvi kalmistul täitub 85 aastat". Harku Valla Teataja, 9. juuni 2013